Kolegice i kolege, dobro jutro. Izvolite, kolega Lacković je dignuo ruku. Izvolite.
Zahvaljujem predsjedavajući. Dakle, ja bih želio jednu stanku, želio bih upoznati javnost o radu Sabora na ovoj poreznoj reformi, paketu zakona i medijima kako prate ovu situaciju i vezano na jučerašnji slučaj salmonele i ono što se sve zbivalo vezano na ovo otkriće. Hvala.
Znači, Sabor i salmonela zajedno? Dobro. Hvala. Uvažena zastupnica, izvolite.
Potpredsjedniče Sabora, također u ime Kluba Hrvatske seljačke stranke tražimo stanku vezano uz slučaj salmonele što je sada aktualno. Hvala.
Hvala. Uvaženi zastupnik Pernar, izvolite.
Gospodine Reiner, ja tražim stanku da bi tužio „monstrum Marijan Hanžeković“ za uvredu i žele mi imunitet skinuti. Hvala.
Dobro. Čovjek, ovo je Parlament i možete govoriti o čemu god želite. Netko još za stanku? Uvaženi zastupnik Branko Bačić.
Zahvaljujem gospodine potpredsjedniče. I Klub Hrvatske demokratske zajednice traži stanku zbog nedovoljne kontrole hrane i sigurnosti hrane u trgovačkim lancima. Hvala.
Hvala. Time smo znači iscrpili sve. Hvala lijepo. Vidimo se u 9.45. STANKA u 9.35 SATI Evo, kolegice i kolege, istekla je stanka. Ja vas molim da zauzmete svoja mjesta. Prije nego što počnemo sa najavljenim govorima klubova, ja vas lijepo molim da zadržimo dignitet ovog Sabora, da vrlo pazimo koje riječi upotrebljavamo, da ne vrijeđamo niti jedni druge niti bilo koga drugoga i da to sve učinimo prvenstveno radi samih sebe i radi digniteta ovog Sabora, ali i radi građana koji nas sada gledaju. Budući da je prva izrazila želju Stranka rada i solidarnosti, u ime koje će govoriti uvaženi zastupnik Željko Lacković, ja ga pozivam za govornicu. Izvolite!
Zahvaljujem potpredsjedniče, cijenjene kolegice i kolege! Današnja stanka mislim da će otkriti jednu veliku istinu o nama samima. Dakle, mi možemo, rekli smo da ćemo spojiti rad Sabora, praćenje medija i slučaj salmonele u hrani. Dakle, sliku o nama našim građanima šalju mediji, a mi smo bili svjedoci jučer gledajući informativne emisije da se u Saboru ništa ne radi. Prikazivana je slika kada je sabornica bila prazna. Niti jedna riječ se nije rekla o korisnim prijedlozima i konstruktivnoj raspravi, niti koja se vodila na odborima, niti se je uvažilo činjenicu da su predlagači zakonskih prijedloga cijelo vrijeme prisutni u sabornici i da konstruktivno sudjeluju i prate ono što saborski zastupnici, klubovi i pojedinci imaju za reći. Nego, baš suprotno na mjerama jeftinog populizma naše medijske kuće prikazuju praznu sabornicu. Kolegu Zmajlovća su izvukli iz konteksta jedan podatak o plaćama i na taj način rade lošu sliku o nama, a ja bih jednu sliku o medijima. Dakle, u Republici Hrvatskoj, prije nepunih mjesec dana od salmonele kupljenih jaja u Kauflandu je umro jedan dečko od pet godina. Mi kao hrvatska država nismo ništa poduzeli niti onoliko koliko se poduzima kada se u nekom kafiću zatekne netko da puši pa ga se zatvori na trideset dana. Što se dogodilo, a ponovilo se niti mjesec dana nakon doga, da imamo salmonelu u piletini i o tomu mediji šute! Šute iz razloga jer su im to oglašivači. Pa gada mi ovdje u Saboru govorimo da su Lidl i Kaufland uništavaju našu proizvodnju mlijeka. Zbog čega? To su njemački lanci, Njemačka proizvodi 133% svojih potreba mlijeka, mi ih proizvodimo 59% i još nagrađujemo s jednom kunom i četiri lipe za one koji neće, odnosno manje će proizvoditi ove godine. Ja predlažem da sva nadležna tijela u Republici Hrvatskoj zabrane rad Kauflandu i Lidlu na trideset dana, da budu barem u jednakom tretmanu kao svaki kafić radi slučajeva salmonele koji se učestalo kod njih pojavljuju. A pazite sad ovo, šta mediji o tome pišu? Ništa! Umre dečko pet godina, gdje je taj sustav kontrole? Jučerašnji dnevnik Nove TV je bilo „pranje“ Lidla! Jer su oni rekli: mi zapakiranu robu, Pivac kaže: mi to prekontrolirali, imamo nadležne papire. Ma nemojte! Imate razne certifikate, imate unutarnju kontrolu robe. Znali ste da je roba neispravna i niste izašli van s tom informacijom. I svaka čast i podrška gospodinu Tolušiću, ministru poljoprivrede na ovim informacijama s kojima je izašao van. A sve institucije u ovoj državi pozivam, kaznite Lidl i Kaufland onako kako se kažnjava barem za pušenje u kafiću. Zatvorite ih na 30 dana. Hvala.
Hvala lijepa. Sljedeći će u ime Kluba HSS-a riječ uzeti uvažena zastupnica Ana-Marija Petin. Izvolite.
Zahvaljujem poštovani potpredsjedniče. Poštovane kolegice i kolege, evo i kolega Lacković je o tome govorio. Samo nedavno preminuo je dječak koji je konzumirao jaja zaražena salmonelom. I što se poduzima? Apsolutno ništa. Afere traju nekoliko dana. Situacija se smiri i sve opet dalje ide po starom. Za ovaj slučaj kažu da su i uvoznik i trgovac poštivali procedure. Pa očito naše procedure nisu dobre. Očito da ih treba mijenjati. Zamislite, po proceduri, građani čak nisu niti trebali biti informirani. Hrvatska je članica Europske unije. Mi imamo svoje obaveze, ali imamo i određena prava. Hrvatska mora zaštititi svoje građane. Vlada mora pokrenuti mehanizme jače kontrole uvoza mesa te poticanja domaćih proizvođača. Pitam se, a i sve vas, što bi se dogodilo da se ovakav slučaj dogodio u Francuskoj ili Njemačkoj? Da li smo mi stvarno zemlja manje važnosti, ili kako se kaže, zemlja u drugoj kategoriji? Kako je moguće da već nismo poslali dodatne inspekcije u trgovačke lance i kod samog uvoznika, pa i na farmu čak i u Poljskoj? Godišnje uvezemo 6 milijuna pilića po dampinškoj cijeni od 13 kuna po kilogramu. Svi koji uzgajaju domaće piliće znaju da je to prosto nemoguća cijena, za tih 13 kuna vjerojatno najmanje dobijemo piletine, a najviše razno-raznih nedopuštenih sastojaka poput antibiotika. Sramotno je da se pokraj tolikih kapaciteta u Hrvatskoj uvozi piletina zaražena salmonelom. Da se slučajno ovo dogodilo s mesom iz Hrvatske, naša domaća farma bi već bila u najmanju ruku zatvorena, a protiv vlasnika bi bila pokrenuta kaznena prijava. Zar ne živimo u državi apsurda gdje nad domaćim mesom provodimo svakodnevne analize i testiranja koja nisu jeftina, dok uvoznici na naše police očito mogu staviti što god žele? U svije gdje je jedino profit bitan, ministar Tolušić u današnjem intervju-u apelira na tvrtke da vode brige o mesu koje se uvozi. Ja vjerujem da će to oni i dalje sigurno činiti, kao što su i do sada. Tražim da nam se zbog ovog slučaja u najmanju ruku obrati ministar poljoprivrede ovdje u Saboru. A ovo je situacija u kojoj bi ne samo pomoćnik ministra trebao dati ostavku, već i ostali odgovorni u lancu. Moje pitanje je, osjeća li se i sam ministar odgovoran, budući da su u pitanju zdravlje i sigurnost naših građana? Te smatram da je to puno, puno važnije od profita trgovačkih lanaca i uvoznika. Hvala.
Hvala lijepa. U ime Živog zida riječ će uzeti uvaženi zastupnik Ivan Pernar. Izvolite.
Dobar dan! Hvala svima! Pa eto, danas na dnevnom redu opet jedna osoba koja uporno truje, zagađuje, maltretira naše građane. Ta osoba svima je znana. Radi se o masonu, samopriznatom masonu Marijanu Hanžekoviću koji je stekao svoj imperij preko leđa najsiromašnijih. I umjesto da se poklopi ušima, umjesto da spusti svoju glavu, on putem svojih medija, odvratnih medija „Jutarnjeg lista“ i „Globusa“, pa i „Slobodne Dalmacije“ tzv. Hanza Media sustavno maltretira nas saborske zastupnike. Ja pitam do kada? Do kada će on blatiti sve one koji se ne slažu s njim? Do kada će on blatiti sve one koji se ne slažu s njegovim lopovskim načinom naplate RTV-pretplate, do kada? Do kada će vrijeđati svakog od nas osobno i u svojim plaćenim tekstovima s tim plaćenicima nas maltretirati? I kada sam se suprotstavio toj po meni moralno nakaznoj osobi koja gazi ljudsko dostojanstvo [[Upadica Reiner: Kolega Pernar, ja sam prije početka ove stanke zamolio da biramo riječi i da te riječi budu odgovarajuće dignitetu ovoga Doma, pa molim i vas to.]] Hvala gospodine Reiner. Pa eto, vi štitite Hanžekovića, što da vam drugo kažem, vi ga branite, vi pazite da se samo lijepi riječima [[Upadica Reiner: Ne. Ja samo ne želim da se itko vrijeđa ovdje.]] U redu. Dobro. Vi ste se opredjelili za njega, u redu. Ja neću. Hoću reći da je ta osoba tražila da se meni skine imunitet i da se danas u jedanaest sati sastaje Mandatno-imunitetno povjerenstvo kako bi odlučivalo o njegovom zahtjevu za pokretanjem kaznenog postupka protiv mene zbog kaznenog djela uvrede. Ja ovom prilikom apeliram na zastupnike HDZ-a, SDP-a koji su u tom tijelu, ne znam ako netko iz Mosta ima unutra, ima iz Mosta, molim vas ljudi, nemojte dozvoliti tom čudovištu da me maltretira. Molim vas da me zaštitite. … …/Upadica Reiner: Kolega Pernar, molim vas, zamolio sam vas lijepo da ne rabite takve izraze. Ja ću vam vrlo otvoreno reći, u ovom Saboru zbog privatnih tužbi nikada nitko nije izgubio imunitet. Prema tome, u svakom slučaju/… Gospodine Reiner, [[Upadica Reiner: Nije primjereno rabiti takve izraze za bilo koga]] Gospodine Reiner… … /Upadica Reiner: Bez obzira što vi mislili o bilo kome, ali ovo nije mjesto gdje se rabe takvi izrazi. Hvala Vam gospodine Reiner, ali zbog privatne službe u sličnoj stvari je gospodin Željko Reiner, tj. gospodin Željko Jovanović, njemu je skinut imunitet i njega se tužilo. Ja se bojim da ja ne bih bio drugi presedan nakon njega i molim stoga da se ne rade presedani i da me se zaštiti od tog čovjeka koji kontrolira sve medije, skoro sve medije i koji uporno maltretira ne samo naše građane nego kao što imamo prilike vidjeti i nas ovdje u Saboru. Hvala!
Hvala. Sljedeći u ime Kluba HDZ-a riječ će uzeti uvaženi zastupnik Josip Križanić.
Poštovani predsjedniče, kolegice i kolega! Nastavno na ovu temu, da u posljednjih mjesec dana imamo tri ugroze: kvrgava koža, salmonela i ptičja gripa. I mislim da je ministar promptno i dobro reagirao u sva tri slučaja. Međutim, želim ja vrlo jasno reći za ovom govornicom, da je uvoznički lobij uništio hrvatsku poljoprivredu i stočarstvo, da uvozimo preko tri milijarde eura hrane upitne kvalitete. Kad kažem upitne, onda smatram da je to roba rubnog roka trajanja i bez vidljive deklaracije, bez datuma prvog smrzavanja i lošije kvalitete. Primjerice, meso nema nigdje u EU rok trajanja propisan. Ali pametne zemlje određuju preporuku. Nije dokazano da je takvo meso zdravstveno neispravno, ali je dokazano da je loše kvalitete. Problem je ako se takvo meso odmrzava i prodaje pod svježe. Mi, Hrvatska ne može i ne smije biti čistač Europe. Ono što bi oni bacili u kafileriju to mi uvozimo. Hrvatski proizvodi se kontroliraju dobro i to vam jamčim. Nadstandardi, nitko nam ne zabranjuje da mi imamo nadstandarde i na ovo meso koje se uvozi na granicama. Tražimo pod hitno da se riješi Zakon o poštenoj trgovačkoj praksi jer je premala učestalost kontrole na granicama. Ne može se zbog par miliona kuna, dame i gospodo to sam vam već i govorio u ovome Saboru, saborskih, proračunskih sredstava dovoditi u pitanje zdravlje ljudi i smrt koja se dogodila prije mjesec dana. Tražimo da Zakon o trgovačkoj praksi uvedemo čim prije. To podrazumijeva zakon koji ne dopušta cijene koje su ispod proizvođačke cijene. Ne može ista namirnica u trgovačkom centru u Austriji koštati jedan euro, a u Hrvatskoj pola eura. Šta to znači? To znači da trgovački lanci stranih vlasnika bez ikakve kontrole dopremaju hranu upitne kvalitete, koja je tri puta subvencionirana od zemlje izvoznice i time uništavaju hrvatsku poljoprivredu. Ali ne samo poljoprivredu nego i industrijsku proizvodnju. Izvlače enormnu dobit. Slijedom Uredbe 141/15 dužni smo vezano uz ovu situaciju koja se događa u proteklo vrijeme neselektivno pretraživati ove uvezene namirnice. Napominjem, radi se o ljudskim životima. Dragi prijatelji, tu je i ministar, mi ovdje moramo postaviti političku volju jer državni interes proizvodnja ili uvoz. Moramo maksimalno pozitivno diskriminirati domaću proizvodnju na način kao što to rade naši susjedi. I to je moguće napraviti uz tzv. „zavičajnu prodaju“. Kratki lanci dostave. Tko nama brani da naša vojska, policija, bolnice ili starački domovi ne jedu hranu iz becije kod koje se nalaze? Tko nama brani da po primjeru Austrije 80% domaće robe mora biti na policama trgovačkih lanaca. To je nepisano pravilo. Pogledajte koliko je po našim trgovačkim pravilnicima. Moramo mijenjati svijest ljudi. Hvala lijepo.
Hvala lijepa.